Cuba libre!

Cuba libre! er en norsk roman, utgitt som bok nummer 79 i den 83 bind store serien om western-helten og US-marshalen Morgan Kane. Boka ble lansert i 1976, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 616 og kostet seks kroner. 

På slutten av attenhundretallet skrantet verdensmakten Spania. I gamle kolonier krevde folk frihet. Da kubanere gjorde opprør sendte USA krigsskipet USS «Maine» til Havana for å beskytte amerikanske borgere. Da skipet gikk i lufta mens det lå ved kai i februar 1898 ble det startskuddet for Den spansk-amerikanske krigen, der cubanske opprørere og amerikanske flåtestyrker i realiteten gjorde slutt på det spanske imperiet.

I spissen for de amerikanske styrkenes «Rough Riders» sto Theodore Roosevelt, mannen som få år senere skulle bli USAs 26. president. På Cuba trengte den attentat-truede Roosevelt en livvakt! 

I forfatteren Hallbings litterære verden var 42 år gamle Morgan Kane i ferd med å gå ut på dato, i et alt for moderne, sivilisert, fredfylt USA. Men i krigen, som livvakt, kunne han fortsatt ha sin misjon! I Cuba libre! ferdes Kane med tog, med båt, med en Navy Colt, med et norsk Krag Jørgensen-gevær, med elendig helse og et djupt, sykelig sug etter brennevin - blant opprørerne, på jakt etter attetatmenn.

Etter hvert skjønner han at det ikke bare er Roosevelt som er truet. Noen vil også eliminere Morgan Kane.

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Nå trykte man . 

Seriens popularitet gjorde at Cuba libre! likevel snart måtte trykkes på nytt. Mens den fortsatt ble utgitt i Bladkompaniets opprinnelige pocket-serie kom boka i minst to opplag. 

Og utgivelsene var ikke begrenset til Norge. 

Boka kom i 1978 i Danmark på Winther som Cuba frit!. 
I 1980 kom den i Sverige på B. Wahlströms Bokförlag som Skjut först, Kane 
I 1982 kom den i Finland på Otava som Cuba libre!. 
Island fikk også sin Prenthusið-utgave med originaltittelen i behold, Cuba Libré.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Cuba libre! i bok 42, sammen med Satans Kane!. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Cuba libre! i 2008 som bok 80, i bind 80-81. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Cuba libre! kom i 2015, fortsatt som bok nr. 80 i serien, en utgivelse som i 2020 ble lansert som lydbok av Norsk lyd- og blindeskriftbibliotek, innlest av Jan Olav Simonsen. 

Plasseringen som bok 80 i serien er ført videre i senere utgivelser, som i Cappelen Damms lydbokversjon fra 2022, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 300–301.

Norske romaner
Morgan Kane
Bøker fra 1976